钦定古今图书集成/明伦汇编/氏族典/第288卷 > 《西瓯黄氏家牒记》前人
## 钦定古今图书集成/明伦汇编/氏族典/第288卷 > 《西瓯黄氏家牒记》前人

黄本，陆终之后，受封于黄，若《春秋》所书黄人是也。其
后为楚所灭，散居江淮间，以国为氏。在宋之季，有讳
定者，家扬之六合，为兵马副都监。元兵攻扬，定同大
将与之鏖战，败绩，挈妻孥逾浙江，居处之龙泉。会襄
愍公唆都帅师攻处，定复随州兵出战，至九里潭，力
屈就擒。唆都命褫其衣，反接于树，弯弓而向之曰：“速
降，速降！不降矢贯汝心矣。”定毅然弗为动。定季女南
金闻之，独泣曰：“女子缓急无用，理诚不诬。妾虽不才，
忍见父入鬼箓乎？”乃脱簪珥，蓬首垢面，走马谒唆都
曰：“将军平江南，一才一艺，宜不忍弃。妾父有大将之
略，奈何寘之死地？即死愈坚他敌心，于将军甚无益
也，故妾含耻来言。将军苟不听妾，请与父同死，誓不
独生也。”唆都义之，即命释其缚，俾隶麾下，同掠地闽
中。权授忠武校尉、建宁路下千户，且命统精兵击延
平之沙县。定叹曰：“吾宋臣也，不能死，其颡有泚矣，奈
何加兵向之？”乃引疾固辞，寓建宁之瓯宁，将终老焉。
后五年，复擢泗州五河县尹，阶承务郎，未及代，又弃
官归，以寿考终，葬城南莲华池上。定娶某郡连氏，生
四子：世部、世衡、世得、世虎。世衡，郢复翼总、把总，把军
职也。世虎有勇力，能以手握巨竹，破之。世衡独有后，
馀皆无传。世衡亦娶连氏，生三子：义夫、老柱、细良。殁
葬寿山之原。义夫字世忠，娶建安陈善足，生四子：同
寿、众嘉、如满。普保殁，葬圣佛坛之冈。同寿、众嘉蚤夭，
如满字子谦，娶建安张鼐，生四子：仁、义、智、贵。仁，字渊
静，以《易经》举乡贡进士，名列第四，以温纯能词章，选
为太常赞礼郎，阶将仕佐郎。娶泰州张惠义，字永宜。
智夭。贵，字用和，王氏出也。普保，字居德，年十六，郡庠
私试辄先列。已而深通《易经》，应试乡闱，遂有荐于朝
者，授忠州酆都丞。娶某郡张淑寿，生二子炳、炯。炳蚤
夭，老柱好武艺，娶某氏，生一子，闾其所习，如其父，殁
于军。细良娶某氏，生一子某初义夫既殁，如满八岁，
普保四岁，家事绝艰辛。陈氏以黄乃宦族，冰雪自守。
越五年，其外伯父冯翁力夺其志，适里之同姓黄清，
字寒潭，实桂甫之子，宋孔目官某之孙。鞠育二子，择
名师傅，授以诗书，不翅亲“父。二子亦感其恩，能孝养
之，生事葬祭，终身无违者。清之弟净，既生子珉，珉复
生子福慧矣。孔目之宗，当不坠。”如满乃还，奉五河君
之祀。其子仁尝从予学明经，间修其家牒，使后人有
所于考，请予序之。予闻氏族之学，昔人所甚重，所以
明同异，辨亲疏，别是非也。盖气血相贯，喘息相通，唯
正系之传则然，傥以他氏参之，此即莒人之灭鄫，不
可不慎也。寒潭固同姓，其家承嗣既有其人，子谦之
自祢其父，斯近礼已。况五河君以武显，而居德及仁，
方以《诗》《书》起家，易武以文，尢可见能亢其宗者，其显
荣盖未艾也。故弗辞而为之记。《诗》有云：“子子孙孙，勿
替引之。”黄氏之后，人益思其自慎者哉！